b'\n_START_ARTICLE_\nAugusta Thejll Clemmensen\n_START_SECTION_\nUddannelse og rejser\n_START_PARAGRAPH_\nHun var datter af arkitekt, bygningsinspekt\xc3\xb8r, senere titul\xc3\xa6r professor Andreas Thejll og Betzy Steenberg og blev uddannet p\xc3\xa5 Charlotte Sode og Julie Meldahls tegneskole og dern\xc3\xa6st p\xc3\xa5 Kunstakademiets Kunstskole for Kvinder (under Viggo Johansen og Valdemar Irminger) fra marts 1903 til 1906._NEWLINE_Hun modtog Charlottenborgs udstillingslegat 1909, Akademiets stipendium 1912 og Otto Baches Mindelegat 1957. Hun var p\xc3\xa5 rejser i Norge 1904, Sverige 1905, Tyskland 1906, Paris 1912, Italien, Gr\xc3\xa6kenland og Lilleasien 1913, Italien 1920, 1923, 1928 og 1939, Holland 1924, Gotland 1925, Norge 1931 og Tyrol 1940._NEWLINE_Augusta Thejll Clemmensen var is\xc3\xa6r portr\xc3\xa6tmaler, og hun arbejdede med en freskoagtig teknik, som f\xc3\xb8rst var mat og siden blev mere lysfyldt.\n_START_SECTION_\n\xc3\x86gteskaber\n_START_PARAGRAPH_\nAugusta Thejll blev gift f\xc3\xb8rste gang 1910 med maleren, kunsthistoriker Ernst Goldschmidt, s\xc3\xb8n af grosserer, senere direkt\xc3\xb8r Selmar Goldschmidt og Henriette Nathan. \xc3\x86gteskabet blev opl\xc3\xb8st f\xc3\xb8r 1912. Anden gang \xc3\xa6gtede hun 23. april 1913 i Athen arkitekt Mogens Clemmensen, s\xc3\xb8n af arkitekt Andreas Clemmensen og Dagmar Sofie Becker. \xc3\x86gteskabet blev opl\xc3\xb8st 1942. Hun var mor til arkitekt Ebbe Clemmensen._NEWLINE_Hun er begravet p\xc3\xa5 Gentofte Kirkeg\xc3\xa5rd.'